டி. எஸ். ராமநாதன்

**டி. எஸ். ராமநாதன்** (ஆங்கிலம்; மலாய்: (*D. S. Ramanathan*) என்பவர் மலேசிய அரசியல்வாதி; ஆசிரியர்; கல்வியாளர், 1958 முதல் 1959 வரை 1-ஆவது பினாங்கு நகராட்சித் தலைவர் (*Mayor of George Town*); 1959 முதல் 1960 வரை 2-ஆவது பினாங்கு நகராட்சித் தலைவர்; 1959 முதல் 1962 வரை மலாயா தேசிய ஆசிரியர் சங்கத் தலைவர் (*Malaya National Union of Teachers*); ஆகிய பதவிகளை வகித்தவர் ஆவார்.
 
மலாயா தொழிலாளர் கட்சியை உருவாக்கிய அவர் அதன் தலைவராகவும் பதவி வகித்தார். பின்னர் மலேசிய இந்தியர் காங்கிரசு கட்சியில் சேர்ந்தார். பினாங்கில் ஒரு பல்கலைக்கழகத்தை நிறுவுவதற்கான அவரின் முன்னோடி முயற்சிகளுக்காக நினைவுகூரப் படுகிறார். பினாங்கில் ஒரு பல்கலைக்கழகம் அமைக்கும் கருத்தை, 1959-ஆம் ஆண்டு மாநிலச் சட்டமன்றத்தில் அவரே முதன்முதலில் முன்மொழிந்தார்; பின்னர், பினாங்கு பல்கலைக்கழகத் திட்டக் குழுவின் தலைவராக அவர் நியமிக்கப்பட்டபோது அந்தத் திட்டம் வலுப்பெற்றது.

மலேசிய அறிவியல் பல்கலைக்கழகம் 1969-இல் தொடங்கப்பட்டது. இன்று இந்தப் பல்கலைக்கழகம் மலேசியாவின் முன்னணி உயர்கல்வி நிறுவனங்களில் ஒன்றாகத் திகழ்கிறது. 

## வாழ்க்கை
டி. எஸ். ராமநாதன் ஓர் இலங்கைத் தமிழ் குடும்பத்தில் பிறந்தார். பின்னர் அவர் ரூத் வன்னியசிங்கம் என்பவரை மணந்தார். அரசியலில் நுழைவதற்கு முன்பு அவர் ஆசிரியராகப் பணியாற்றினார். 

1956-இல், அவர் மலாயாவின் தொழிலாளர் கட்சியில் சேர்ந்தார். மலாயா கூட்டமைப்பில் உருவாக்கப்பட்ட முதல் நகராட்சியாக ஜார்ஜ் டவுன் விளங்கியபோது, ​​அவர் அந்த நகராட்சியில் தீவிரமாகச் செயல்படத் தொடங்கினார். பின்னர் அவர் ஜார்ஜ் டவுனின் மேயராகத் தேர்வு செய்யப்பட்டார். அவரின் பதவிக்காலம் 1958 முதல் 1960 வரை நீடித்தது.

## அரசியல் வாழ்க்கை
அவர் 1959-இல் சுங்கை பினாங்கு சட்டமன்றத் தொகுதிக்கு தேர்ந்தெடுக்கப்பட்டார். இருப்பினும், நாடாளுமன்றத்திற்குச் செல்வதற்கான முயற்சியில் அவர் சொற்ப வாக்குகளில் தோல்வி அடைந்தார். தெற்கு பினாங்கு மக்களவைத் தொகுதிக்கான தேர்தலில் அவர் அம்னோவின் இசுமாயில் இத்ரிஸ் என்பவரிடம் 258 வாக்குகளில் தோல்வி கண்டார்.

பேராக்கில் ஆசிரியராகத் தமது வாழ்க்கையைத் தொடங்கிய டி. எஸ். ராமநாதன், 1959 முதல் 1962 வரை மலாயா தேசிய ஆசிரியர் சங்கத்தின் தலைவராகவும்; 1961-1962 வரை மலாயா ஆசிரியர் தேசிய காங்கிரசின் துணைத் தலைவராகவும் (*Malayan Teachers National Congress*) சம காலத்தில் பதவி வகித்தார்.

அந்தக் காலக்கட்டத்தில், அவர் தேசிய ஆசிரியர் கூட்டுக் குழுவின் (*National Joint Council of Teachers*) செயற்குழு உறுப்பினராகவும் இருந்தார். மேலும், மேயர் பதவிக்காலம் முடிந்த பின்னரும், அவர் பினாங்கு பைக்கெட் மெதடிஸ்ட் பள்ளியின் (*Penang Pykett Methodist School*) தலைமை ஆசிரியராக நியமிக்கப்பட்டார்.

## பொது
1963-ஆம் ஆண்டில், பினாங்கு ஜார்ஜ் டவுன் நகராட்சி உறுப்பினர்கள் மீது முறைகேடு மற்றும் தவறான நடத்தை போன்ற குற்றச்சாட்டுகளை முன்வைத்தார். அதுவே அவர் மலாயா தொழிலாளர் கட்சியில் இருந்து வெளியேறுவதற்கு வழிவகுத்தது. அவர் முதலில் ஒரு சுயேச்சை அரசியல்வாதியாக செயல்பட்டார். பின்னர் அதே ஆண்டில் மஇகாவில் சேர்ந்தார். 1964-ஆம் ஆண்டில், அவர் தமது சுங்கை பினாங்கு மாநிலத் தொகுதியில் மஇகா சார்பில் மீண்டும் போட்டியிட்டார்.

டி.எஸ். ராமநாதன் 1973-ஆம் ஆண்டு கோலாலம்பூரில் காலமானார். அவரின் மனைவி வன்னியசிங்கம் 2015 திசம்பரில் காலமானார். டி.எஸ். ராமநாதனுக்கு டேவிட், சரோஜினி ரூத், பீட்டர் மற்றும் லட்சுமி லூசி ஆகிய பிள்ளைகள் உள்ளனர். டி.எஸ். ராமநாதன் அவர்கள், ஒரு நகராட்சித் தலைவராக, ஓர் அரசியல்வாதியாக, ஓர் ஆசிரியராக, ஒரு தொழிற்சங்கவாதியாக மற்றும் ஒரு கல்வியாளராக ஆற்றிய பங்களிப்புகளுக்காக இன்றும் மலேசிய வரலாற்றில் நினைவுகூரப்படுகிறார்.

## டி. எஸ். ராமநாதன் சாலை
பினாங்கு ஆயர் ராஜா சாலையிலிருந்து பிரியும் ஒரு சாலையான இஸ்காட் சாலைக்கு, ராமநாதனைக் கௌரவிக்கும் வகையில் பெயர் சூட்டப்பட்டுள்ளது.

## தேர்தல் முடிவுகள்

## மேலும் காண்க
* சுங்கை பினாங்கு சட்டமன்றத் தொகுதி
* மலேசிய இந்திய சட்டமன்ற உறுப்பினர்களின் பட்டியல்
* மலேசிய மாநிலங்களின் சட்டமன்ற உறுப்பினர்கள் பட்டியல் (2023–தற்போது வரை)

## மேற்கோள்கள்

## நூல்கள்
*Abdullah, Z. G., Adnan, H. N., & Lee, K. H. (1997). *Malaysia, tokoh dulu dan kini = Malaysian personalities, past and present*. Kuala Lumpur, Malaysia: Penerbit Universiti Malaya.
*Anzagain Sdn. Bhd. (2004). *Almanak keputusan pilihan raya umum: Parlimen & Dewan Undangan Negeri, 1959-1999*. Shah Alam, Selangor: Anzagain. 
*Hussain, M. (1987). *Membangun demokrasi: Pilihanraya di Malaysia*. Kuala Lumpur: Karya Bistari.
*Ibnu, H. (1993). *PAS kuasai Malaysia?: 1950-2000 sejarah kebangkitan dan masa depan*. Kuala Lumpur: GG Edar.

## வெளி இணைப்புகள்

பகுப்பு:1908 பிறப்புகள்
பகுப்பு:1973 இறப்புகள்
பகுப்பு:பினாங்கு மக்கள்
பகுப்பு:மலேசிய இந்தியர்கள்
பகுப்பு:மலேசியத் தமிழ் அரசியல்வாதிகள்
பகுப்பு:பினாங்கு மாநில சட்டமன்ற உறுப்பினர்கள்